**William Christopher** (født 30. oktober 1932 i Evanston i Illinois, død 31. desember 2016 i Pasadena i USA) var en amerikansk skuespiller, best kjent for sin rolle som fader Mulcahy i TV-serien *M\*A\*S\*H* og i spin-off-serien *AfterMASH*, og som menig Lester Hummel i *Gomer Pyle, U.S.M.C.*

Utdanning
---------

Etter New Trier High School i Winnetka, Illinois fortsatte han på Wesleyan University i Middletown, Connecticut i 1954. Han ble uteksaminert i drama og drev også med fekting, fotball, synging og opptrådte på ulikt vis.

Karriere
--------

Etter en rekke ulike roller avanserte Christopher til roller i flere off-Broadway, som for eksempel *The Hostage* på One Sheridan Square. Debuten på Broadway var *Beyond the Fringe*. Christopher forlot scenen i New York til fordel for TV-produksjoner i Hollywood, der han hadde roller i *The Andy Griffith Show*, *Death Valley Days*, *The Patti Duke Show* og *The Men from Shiloh*. Han hadde også roller i *Gomer Pyle, U.S.M.C.*, *That Girl* og *Hogan's Heroes*.

I 1972 erstattet Christopher skuespilleren George Morgan i rollen som fader Mulcahy i *M\*A\*S\*H*. Morgan deltok kun i pilotepisoden. Da serien var over deltok Christopher i fortsettelsesserien *AfterMASH* som fulgte tre av figurene fra *M\*A\*S\*H* i tiden etter Koreakrigen. Serien ble kansellert etter to sesonger.

Etter *M\*A\*S\*H* hadde Christopher gjesteopptredener i flere TV-program og serier, blant annet *Mad About You* i 1998 og *Murder, She Wrote*. Christopher fortsatte å jobbe innenfor teater, inkludert en teaterturne i USA midt på 90-tallet med Jamie Farr der han spilte Neil Simons *The Odd Couple*.

Christopher har også hatt filmroller, så som i *The Fortune Cookie*, *The Private Navy of Sgt. O'Farrell*, *The Shakiest Gun in the West*, *With Six You Get Egg Roll* og *Hearts of the West*. Innenfor TV har han blant annet vært innom *The Movie Maker*, *The Perils of Pauline* og *For the Love of It*.

Privat
------

Han møtte sin kone, Barbara O'Connor, på en blind date. De giftet seg i 1957 og adopterte to sønner, John og Ned. Christopher brukte mye av sin tid med organisasjonen National Autistic Society fordi sønnen Ned er autist. I 1989 skrev han og hans kone boka *Mixed Blessings* som handler om erfaringene med å ha et barn med autisme.

Christopher ble diagnostisert med krefttypen småcellet karsinom i 2015. Han døde i sitt hjem 31. desember 2016, på dagen ett år etter *M\*A\*S\*H*-kollega Wayne Rogers.

Bibliografi
-----------

* William Christopher; Barbara Christopher (1989). *Mixed blessings* **(engelsk)**. Abingdon Press. ISBN 9780687270842.

Referanser
----------

1. 1 2   GeneaStar, GeneaStar person-ID christopher[Hentet fra Wikidata]
2. 1 2   Find a Grave, Find a Grave-ID 174708273, besøkt 9. oktober 2017[Hentet fra Wikidata]
3. ↑   Social Networks and Archival Context, SNAC Ark-ID w6f60mmf, besøkt 9. oktober 2017[Hentet fra Wikidata]
4. ↑  Maggie Penman (1. januar 2017). «'M\*A\*S\*H' Actor William Christopher Dies At 84» **(engelsk)**. NPR. Besøkt 25. september 2019.
5. ↑  Cythia Littleton (31. desember 2016). «‘M\*A\*S\*H’ Star William Christopher Dies at 84». *Variety* **(engelsk)**. Besøkt 25. september 2019.

Eksterne lenker
---------------

* (en) William Christopher på Internet Movie Database Rediger på Wikidata

* (en) William Christopher på AllMovie Rediger på Wikidata

* (en) William Christopher hos The Movie Database Rediger på Wikidata

* (en) William Christopher hos Behind The Voice Actors Rediger på Wikidata
* (en) Biography for William Christopher – Biografi på Turner Classic Movies sitt nettsted

|  |  |
| --- | --- |
| Oppslagsverk/autoritetsdata | Geni **·** WikiTree **·** VIAF **·** LCCN **·** ISNI
 |